## Odluka Ustavnog suda Republike Hrvatske broj:U-IIIA-4960/2004 od 30. svibnja 2006.

### NN 75/2006 (7.7.2006.), Odluka Ustavnog suda Republike Hrvatske broj:U-IIIA-4960/2004 od 30. svibnja 2006.

# USTAVNI SUD REPUBLIKE HRVATSKE

1785

Ustavni
sud Republike Hrvatske, u Drugom vijeću za odlučivanje o ustavnim tužbama, u
sastavu sutkinja Jasna Omejec, predsjednica Vijeća,
te suci Marijan Hranjski, Mario Kos, Ivan Mrkonjić, Emilija Rajić i Vice Vukojević, članovi Vijeća,
odlučujući o ustavnoj tužbi koju su pokrenule J. M. i Ž. M., obje iz Z., obje
zastupane po punomoćnici M. M. M., odvjetnici u Z., na sjednici održanoj 30.
svibnja 2006. godine, jednoglasno je donio

## ODLUKU

I.
Ustavna tužba se usvaja.

II.
Županijski sud u Zadru dužan je donijeti odluku u predmetu koji se vodi pred tim
sudom pod poslovnim brojem: Gž-879/06 (ranije spis
Općinskog suda u Zadru broj: P-464/99) u najkraćem mogućem roku, ali ne duljem
od šest (6) mjeseci, računajući od prvoga idućeg dana nakon objave ove odluke u
»Narodnim novinama«.

III.
Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine« broj 41/01. – pročišćeni tekst)
podnositeljicama ustavne tužbe, i to:

–
J. M. iz Z., u iznosu od 3.000,00 kuna, te

–
Ž. M. iz Z., u iznosu od 3.000,00 kuna.

IV.
Naknada iz točke III. izreke ove odluke bit će isplaćena iz državnog proračuna
u roku od tri mjeseca od dana podnošenja zahtjeva podnositeljicâ
Ministarstvu financija Republike Hrvatske za njezinu isplatu.

V.
Ova odluka objavit će se u »Narodnim novinama«.

Obrazloženje

1.
Podnositeljice ustavne tužbe na temelju članka 63. Ustavnog zakona o Ustavnom
sudu Republike Hrvatske (»Narodne novine« broj 99/99., 29/02. i 49/02. –
pročišćeni tekst; u daljnjem tekstu: Ustavni zakon) podnijele su 21. prosinca
2004. godine ustavnu tužbu radi duljine parničnog postupka.

ČINJENICE VAŽNE ZA
USTAVNOSUDSKI POSTUPAK

2.
Dana 29. ožujka 1999. godine I. M. podnio je tužbu radi raskida ugovora protiv
tuženika D. P. i Lj. P.

Ročišta
su održana 24. svibnja 2001., te 22. prosinca 2003. godine.

Podneskom
od 29. prosinca 2003. godine podnositeljice ustavne tužbe izvijestile su sud da
je tužitelj umro 30. prosinca 2002. godine i da su one njegove nasljednice koje
preuzimaju parnicu.

Ročišta
su zatim održana 5. travnja 2004. godine, te 14. ožujka, 11. travnja, 5.
svibnja, 4. srpnja, 21. rujna i 14. studenoga 2005. godine.

Na
ročištu 9. siječnja 2006. godine. zaključena je glavna rasprava, a presuda je
objavljena na ročištu 24. siječnja 2006.

Postupak
je trenutno u tijeku pred Županijskim sudom u Zadru u povodu žalbe tuženika.

PRAVO VAŽNO ZA
USTAVNOSUDSKI POSTUPAK

3.
Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

Ustavna
tužba je osnovana.

4.
Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG
POSTUPKA

Prvostupanjski
parnični postupak započeo je 29. ožujka 1999. godine tužbom I. M. Općinskom
sudu u Zadru, radi raskida ugovora.

Ustavna
tužba podnesena je 21. prosinca 2004. godine, a do tog dana sudski postupak
nije pravomoćno okončan, pa Ustavni sud utvrđuje da je do dana podnošenja
ustavne tužbe postupak u ovom predmetu trajao pet (5) godina, osam (8) mjeseci
i dvadeset dva (22) dana.

4.2. POSTUPANJE
NADLEŽNOG SUDA

Ustavni
sud je utvrdio da se u razmatranom, pravno relevantnom razdoblju, postupak
čitavo vrijeme vodio pred Općinskim sudom u Zadru koji je prvo ročište održao
24. svibnja 2001. godine, protekom dvije godine, jednog mjeseca i dvadeset pet
dana od dana podnošenja tužbe. Nakon toga sud je bio neaktivan do 22. prosinca
2003. godine (dvije godine, šest mjeseci i dvadeset osam dana), te ponovno od
5. travnja 2004. do 14. ožujka 2005. godine (jedanaest mjeseci i devet dana).

Trenutno
se spis u povodu žalbe tuženika nalazi pred Županijskim sudom u Zadru.

4.3. PONAŠANJE
PODNOSITELJICÂ USTAVNE TUŽBE(TUŽITELJICÂ U PARNIČNOM POSTUPKU)

Ocjena
je Ustavnog suda da podnositeljice nisu doprinijele duljini trajanja postupka.

4.4. SLOŽENOST SUDSKOG
PREDMETA

Iz
spisa predmeta razvidno je da dosadašnji tijek sudskog postupka ne ukazuje da
se u konkretnom slučaju radi o osobito složenoj sudskoj stvari.

OCJENA USTAVNOG SUDA

5.
Ustavni sud utvrđuje da se postupak pred sudom prvog stupnja vodi u trajanju
duljem od šest godina, te da sud ne postupa učinkovito, dopuštajući dulja
uzastopna razdoblja neaktivnosti u postupku. Imajući u vidu ukupno trajanje
postupka pred sudom prvog stupnja, Ustavni sud je utvrdio da je dugim trajanjem
parničnog postupka, u kojem nije donijeta pravomoćna odluka, podnositeljicama
povrijeđeno ustavno pravo da zakonom ustanovljeni neovisni i nepristrani sud u
razumnom roku odluči o njihovim pravima ili obvezama, koje je zajamčeno člankom
29. stavkom 1. Ustava Republike Hrvatske.

Stoga
je u smislu odredbe članka 63. stavka 2. Ustavnog zakona odlučeno kao pod
točkama I. i II. izreke ove odluke.

6.
Sukladno odredbi članka 63. stavka 3. Ustavnog zakona odlučeno je kao u točkama
III. i IV. izreke ove odluke.

Visinu
naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj. U ovom predmetu Ustavni sud je osobito imao u vidu okolnost da su
podnositeljice u parnicu stupile tek u prosincu 2003. godine.

7.
Odluka o objavi (točka V. izreke) temelji se na odredbama članka 29. Ustavnog
zakona.

8.
Predsjednik Županijskog suda u Zadru dužan je dostaviti Ustavnom sudu pisanu
obavijest o datumima donošenja i otpreme odluke najkasnije osam (8) dana od
dana njene otpreme, a najkasnije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.

Broj:
U-IIIA-4960/2004

Zagreb,
30. svibnja 2006.

USTAVNI
SUD REPUBLIKE HRVATSKE

Predsjednica Vijeća

**dr****. sc. Jasna Omejec, v. r.**

Odluka, NN 75/2006-1785